Ezzel a topcsapattal került kapcsolatba Zidane, madridi sztárt és Ligue 1-gólvágót nézett ki a Barca – külföldi körkép | csakfoci.hu
Közzétéve: 2019. február 22., péntek, 20:56
Premier League: Szombaton megdönti az angol labdarúgó Premier League edzői korrekordját Roy Hodgson, aki csapatával, a Crystal Palace-szal a Leicester City vendégeként szerepel. A korábban az angol válogatottat is irányító szakember 71 évesen és 199 naposan a PL történetének legidősebb trénere lesz. A rekordot eddig a 2009-ben elhunyt Sir Bobby Robson tartotta, aki a Newcastle United csapatát 2004-ben 71 évesen és 191 naposan vezette (MTI)
Chelsea: Kizárták a klubot az átigazolási piacról – részletek.
A Malmö elleni győztes Európa Liga-meccs után Maurizio Sarri vezetőedző tagadta azokat az olasz sajtóhíreket, miszerint a szezon végén átveszi az AS Roma irányítását, és ezügyben már találkozott is James Pallotta elnökkel.
Szerződésem van a Chelsea-vel a következő szezon végéig, szóval ez képtelenség – nyilatkozta Sarri (Sky Sports)
Liverpool: Megbüntette az Angol Szövetség Jürgen Kloppot, miután a West Ham elleni mérkőzést követően elismerte, hogy csapata lesgólt lőtt, majd hozzátette, ez vezetett szerinte ahhoz, hogy a játékvezető a második félidőben többször is a kárukra tévedett, tehát szándékosan kompenzált. Az FA 45 ezer fontra (majdnem 16 millió forintra) büntette a menedzsert (Sky Sports)
Crystal Palace: Az egyszeres angol válogatott Martin Kelly meghosszabbította szerződését 2021 júniusáig.
Real Madrid: Ugyanazzal a stratégiával akarja megszerezni a klub Eden Hazard-t a Chelsea-től, mint tavaly Thibaut Courtois-t, azaz megvárják, míg a londoni együttes felajánlja a játékosa eladását, mielőtt a szerződése lejártával, 2020 nyarán ingyen távozna. Az AS szerint azonban a Chelsea büntetése az átigazolási piacon keresztülhúzhatja a Real számítását, hiszen így Hazard könnyen lehet, hogy kitölti a szerződését a PL-csapatnál.
A Marca értesülései szerint eldőlt, hogy Luka Modric meghosszabbítja a szerződését a jövőre lejáró szerződését 2021 nyaráig.
Hiába szemelte ki a királyi gárda a River Plate kolumbiai játékosát, Juan Quinterót, úgy tűnik, hogy a középpályás 2022 nyaráig meghosszabbítja a szerződését az argentin klubjánál (AS)
Barcelona: Komolyan fontolgatja a katalán klub az Atlético Madrid rutinos védője, Filipe Luis szerződtetését (Mundo Deportivo)
A Lille remek formában lévő támadója, Nicolas Pepe is az első számú nyári átigazolási célpontok között szerepel (France Football)
Atlético Madrid: A kiváló kapus, Jan Oblak közel áll ahhoz, hogy aláírja új szerződését a klubnál. A hírek szerint évente 10 millió eurót fog keresni a hálóőr, a kivásárlási ára pedig 100-ról 200 millió euróra növekszik (AS)
Juventus: Az olasz Tuttosport információi szerint a Juventus elnöke, Andrea Agnelli a madridi BL-vereséget követően felvette a kapcsolatot egykori játékosával, a Real Madriddal edzőként háromszoros BL-győztes francia Zinedine Zidane-nal. Könnyen elképzelhető, hogy amennyiben a Juve nem nyeri meg a Bajnokok Ligája mostani kiírását, úgy Allegri távozik a csapat éléről.
AC Milan: A Sporting középpályását, Bruno Fernandest igazolná le a milánói klub. A portugál játékos szerződésében 100 millió eurós kivásárlási ár szerepel, ám az AC Milan csak egy 30 millió eurós kezdő ajánlattal készül (Calciomercato)
Genoa: Eldőlt, hogy a közeljövőben nem igazol a Juventusba Cristian Romero, miután egy évvel meghosszabbította szerződését, ami így 2022 nyarán jár le.
Napoli: Carlo Ancelotti vezetőedző dicsérte a Szoboszlai Dominikot is foglalkoztató RB Salzburgot, amely az Európa Liga nyolcaddöntőjében néz farkasszemet az olasz csapattal.
A Salzburg nagyszerű csapat, hatalmas nemzetközi tapasztalattal rendelkezik. Néhány hónappal ezelőtt EL-elődöntőt játszottak, most pedig hatból hat meccset megnyertek a csoportkörben, szóval mindkét találkozón remek teljesítményre lesz szükségünk.
Bayern München: A bajor csapat is érdeklődik a Barcelona középpályása, Ivan Rakitic iránt, így új vetélytársa akadt az Internek az átigazolási versenyben (sport.es)
Hertha: Dárdai Pál vezetőedző a Bayern München elleni hétvégi bajnokin nem számíthat Derrick Luckassenre, Peter Pekaríkra, Jordan Torunarighára, Marvin Plattenhardtra, Julius Kadéra és Vedad Ibisevicre sem (Bild)
PSG: Befejezi labdarúgó-pályafutását Lassana Diarra, aki csütörtökön közös megegyezéssel távozott a Paris Saint-Germaintől.
Sokat adtam a labdarúgásnak, de sokat is kaptam tőle. Nem mindent csináltam tökéletesen, de amit tettem, azt szívvel, szenvedéllyel és jóindulattal tettem – írta Instagram-oldalán a 33 éves középpályás, majd köszönetet mondott mindazoknak, akik bátorították őt a pályafutása során.
“Most lapozok egyet, de semmit sem felejtek el. Továbbra is lelkesen, eltökélten és őszintén végzem majd a dolgom az új projektjeimben” – tette hozzá.
Lassana Diarra tavaly januárban igazolt a PSG-hez, a szerződése eredetileg júniusban járt volna le. Az előző szezonban, Unai Emery irányítása alatt tíz bajnoki mérkőzésen szerepelt, az új vezetőedző, Thomas Tuchel viszont a mostani idényben csupán háromszor szavazott neki bizalmat. A 34-szeres francia válogatott játékos korábban többek között az Arsenal, a Chelsea és a Real Madrid futballistája is volt.
Brazília: A következő idényben a brazil labdarúgó-bajnokságban is bevezetik a videobírós technológiát (VAR). A szövetség pénteken közölte, hogy a VAR telepítésének és működtetésének minden költségét magára vállalja, amennyiben a klubok fizetik a játékvezetői díjakat. A tervek szerint az április végétől december elejéig tartó szezon mind a 380 mérkőzésén használnák a bírói stáb munkáját segítő technológiát, amelyet eddig anyagi okok miatt nem vezettek be a dél-amerikai országban (MTI)
Hollandia: Az Ajax Amsterdam minden erejével a labdarúgó Bajnokok Ligája-nyolcaddöntős párharc visszavágójára készülhet majd, mivel sikerült elhalasztatnia a jövő hétvégén esedékes bajnoki mérkőzését. A holland együttes a BL-ütközet első felvonásán, múlt szerdán 2-1-re kikapott ugyan a legutóbbi három kiírásban győztes Real Madridtól, de az amszterdami mérkőzés jelentős részében jobban futballozott ellenfelénél. Emiatt is vélik úgy a klub vezetői, hogy a hazai vereség ellenére van még némi esély a negyeddöntőbe kerülés kiharcolására, ami 2003 óta nem sikerült. Az Ajaxnak, amely a holland bajnokságban a második helyen áll a PSV Eindhoventől négy ponttal lemaradva, a Zwolle ellen kellett volna pályára lépnie jövő szombaton, mindössze három nappal a BL-visszavágó előtt. A szövetség azonban hozzájárult a kérvényéhez, és március 13-ra napolta el a bajnoki találkozót. A klub közleményben kért elnézését a drukkereitől a módosításért, egyúttal reményét fejezte ki, hogy megértik ennek okát. “Az Ajax tisztában van azzal, hogy az új – hétközi – játéknap nem ideális a szurkolóknak. Minden egyéb alternatíva kivitelezhetetlennek bizonyult különböző olyan okok miatt, melyekre az Ajaxnak sajnos nincs ráhatása” – áll a tájékoztatásban. A klub jelezte, hogy kárpótolja azokat a bérleteseket, akik a hétközi mérkőzésre nem tudnak kilátogatni (MTI)
Görögország: Zárt kapuk mögött kénytelen megrendezni soron következő két európai kupamérkőzését az AEK Athén labdarúgócsapata. Az európai szövetség (UEFA) a november 27-i, Ajax Amsterdam elleni hazai Bajnokok Ligája-találkozón történtek miatt büntette meg a görög klubot. Az AEK 80 ezer euró pénzbírságot is kapott, emellett kétszer nem indulhat el európai kupasorozatban, utóbbi szankciót ugyanakkor két év próbaidőre felfüggesztették. A november 27-i athéni csoportmeccset súlyos rendbontások kísérték: a találkozó előtt a rendőrségnek kellett megfékeznie a hazai fanatikusokat, akik műanyag palackokkal és egyéb tárgyakkal, sőt még Molotov-koktéllal is megdobálták a vendégdrukkereket. Kilencen sérültek meg, hat Ajax-drukker és három rendőr (MTI)
Németországban folytatja a Haladás utánpótlás-válogatottja – hivatalos